1Are iri are i jekbal re i 'utz laj tzij chirij i Jesucrísto, chi u C'ojol i Dios. 2I jekbal re u chac i Jesus, xak jun ru' pacha u tz'ibam can i ujer ajbil u tzij i Dios, mam Isaías. Ire xu tz'ibaj i tzij-i chi Dios xu bij che u C'ojol: Chatape' —xu bij che— quin tak bi jun in takon ca nabeaj bi chawach, cu yijba a be chawach. 3Ca tataj u ch'awbal jun ca siq'uin che i jyub tz'inilic; cu bij: "¡Ya ca pe i Kajwal! Chi yijba u be chuwach. Chi suc'ba ni'pa i jul, ni'pa i tanalak pu be i Kajwal." (Queje ile tz'ibtal canok.) 4Xo'on panok, queje ile xe'elok. 'O jun achi, ma Wan u bi, xoc che jun chakij jyub tz'inilic. Chila xe u pixbaj wi i winak, xak xu kajsaj ya piquiwi. Xu bij chique: "Chi jalwachij i nojbal y chi tz'onoj u kajsaxic ya piwi, man i Dios cu cuy na i mac." (Queje ile xu bij.) 5Che tak i 'ij-le, je q'ui i winak xe upon ru' chila, chu tayiquil u tzij; xe upon i je aj Jerusalen, xak ronojel i juban tinimit re i jyub Judéa. Chila quiqui bij ni qui mac chiquiwach i winak, te'uri i ma Wan xu kajsaj ya piquiwi chiya Jordan. 6I ma Wan, i u 'u' ire xa are i rismal camey 'antal u 'u' che; i ximbal u pam xa are ch'akap tz'um. Xak i u wa cu tijo xa wach tak i sac', wach tak i u wa'al cab cu rik pa tak 'es. 7Are xe u pixbaj i winak, xu bij chique: —'O jun ca pe chwijil yin chi nim ni u 'ij chinwach yin. N-ca majaw ta chwe we quin 'an mocom che wib chirij, rumal u 'ij nim; mi te ne quin chaqui kaj chuwach chu toric u wach u xajab che. 8Yin, xa ya quin kajsaj piwi, xui-ri ire cu kajsaj ni u Tewal i Dios piwi. (Queje ile xu bij i ma Wan chique i winak.) 9Che tak i 'ij-le i Jesus xel pu tinimit Nazaret, u cwenta i Galiléa, y xa 'e chiya Jordan. Chila, i ma Wan xu kajsaj ya puwi chiya. 10Xak te'et, are xel i Jesus pa ya, xril i caj xjaktajic, xak xril i u Tewal i Dios xkaj lok pacha jun palomax. Xc'unic, y xkaj puwi ire. 11Are xa 'antaj ile, 'o jun ch'awbal xch'aw chicaj chi xu bij: —Yet at Wac'al chi lic c'ax cat in na'o. Lic quin quicot awumal —xu bij. 12Te'uri i u Tewal i Dios xu c'am bi i Jesus che jun chakij jyub tz'inilic. 13Chila xq'uiji cuarénta 'ij chiquixol itzel chicop. I itzel, chi Satanas, xupon ru', xraj te ire cu tzaksaj i Jesus chupam jun u mac. Xui-ri, i Jesus n-xtzak taj. Are xic'aw ile, xe upon juban ángel ru', y xqui to wach i rajwaxic che. 14Xo'on panok, i ma Wan aj kajsanel ya, xtz'apix pa cárcel. Are 'uri xa 'e i Jesus pa Galiléa chu bixquil i 'utz laj tzij re i Dios chila, wach u 'atbal tzij i Dios piquiwi i winak. 15Xu bij chique: —Ya xu rik i 'ij chi u ch'icom i Dios; ya ca jekan 'uri i 'utz laj 'atbal tzij re ire. ¡Chi jalwachij i nojbal chi n-'us taj! ¡Chi cuba i c'ux che i tzij re iwelbal chi sak! —xu bij chique. 16Xo'on chupan jubi', i Jesus ca malcat chu chi' i alagun, Galiléa u bi. Chila xe ril i ma Simon ru' i ma Andres, chi je catz qui cha' quib. Que tijin chu c'akic cataraya pa ya, man je aj chapol car. 17I Jesus xu bij chique: —Chix pet wu', y quin c'ut chiwe wach qui molic i winak qui 'ano, pacha qui 'an chique uq'uial car are qui chapo —xu bij chique. 18Are xqui ta wach xbix chique, juntir xqui canaj can i cataraya, y xe terej chirij. 19Xbin chupan jubi', xak xe ril i ma Jacóbo ru' i ma Wan chi catz qui cha' quib; ique je rac'al i mam Zebedéo. Je 'o chupam jun bárco, que tijin chu yijbaxic tak i cataraya. 20I Jesus, are xe rilo, juntir xe u siq'uij ru'. Ique-le, xqui canaj can i qui kajaw ru' i qui bárco, xak i qui mocom, y xe terej chirij i Jesus. 21Xo'on chupan jubi', xe upon pa tinimit Capernaum. Are xc'un i uxlambal 'ij, i Jesus xoc pa molbal'ib que i aj Israel winak, y xoc chu c'utic chique. 22Lic xqui bisoj i winak wach i c'utunic xu 'an chique, man ire, are ca ch'a'at cu', 'alaj 'uri chi lic reta'am wach i cu bij; n-are ta pacha xqui 'an i to' je tijonel re i 'atbal tzij. 23Chupam i molbal'ib-le, 'o jun achi 'o jun itzel tew che. Ire ca siq'uin chu bixquil: 24—Yet, Jesus aj Nazaret ¿wuchac col a mina awib ku' yoj? ¿Mok xat c'un na, col a sachbej ka wach? Yin weta'am a wach: at are i Jun petnak ru' i Dios; ¡lic 'o re i Dios chawe! (Queje ile ca siq'uin chu bixquil.) 25I Jesus xu 'atij wach i xu bij: —¡Mat ch'awic! —xu bij che—. ¡Chawo'taj can i achi-le! —co'on che. 26Are 'uri i achi co xsicsax rumal itzel tew, te'uri i itzel tew ca siq'uinic xel che i achi. 27Conojel i winak lic xqui bisoj, y xe oc chu ch'obic chiquiwach: —¿Wach u 'onquil ile? ¿Wach usuc' i c'ac' laj c'utunic co'on ire-le? I achi-le lic 'o u cho'ab; 'o pu'ab que u tak bi itzel tew, y que cojon che —xqui bij i winak. 28Y juntir xpax u tzijol i Jesus ronojel i jyub re i Galiléa. 29Are xel pa molbal'ib, xe 'e che i cachoch i ma Simon y ma Andres, xak xe 'e i ma Jacóbo y ma Wan cu'. 30Are xe upon chila, i u chuch u ji' i ma Simon iwab, cotz'ol chuwi u ch'at, 'o 'a' chirij. I je 'o chila xqui bij che i Jesus chi iwab i ixok. 31Are 'uri, ire xtejeb ru' ixok; xu chap che u 'ab, y xu walijsaj. Juntir xchup i 'a' chirij. Te'uri xoc chi qui tzukic. 32Are xkaj i 'ij, ya xoc a'ab, te'uri i winak xqui ticba li u c'amic iwabib ru' i Jesus. Xak xqui c'am li ni'pa i 'o itzel tew chique. 33Conojel i winak re i tinimit xqui rik quib pa ocbal bic ru' ja, pa 'o wi i Jesus. 34Je q'ui xe rutzirsaj, xa bi chi c'axil 'o chique, xak xe resaj ni'pa itzel tew 'o chique. Xui-ri, n-xu ya ta chique itzel tew que ch'awic, man ique-le queta'am u wach. 35Sakir chucab 'ij, c'a 'ekum na, i Jesus xwalijic, xel ru' ja, xa 'e che jun lugar tz'inilic. Chila xu tz'onoj wi che i Dios. 36Te'uri i ma Simon cu' i rachi'il, xe 'e chu tzucuxic. 37Are xqui riko, xqui bij che: —Conojel i winak que tijin cha tzucuxic —xqui bij. 38Xui-ri, i Jesus xu bij chique: —Coj 'e chic che juban tak aldéa; 'o u chac xak quin bij u tzij i Dios chique i winak chila. Are i rumal ile xin petic —xu bij chique. 39Te'uri, xe 'e che ronojel i jyub re i Galiléa, chu bixquil u tzij i Dios chique i winak pa tak molbal'ib que i aj Israel. N-xui ta la ile xu 'ano, xak xe resaj itzel tak tew chique i je ni'pa je chaptajnak cumal. 40Xo'on panok, 'o jun achi xupon ru' i Jesus, 'o yobil che, lépra ca bixic. Lic xu tz'onoj utzil chomal che. Xuqui chuwach y xu bij che: —We ta cawaj, cat tiqui chi rutzirsaxic i yobil 'o chwe —co'ono. 41I Jesus lic xril to'bal u wach. Xu yin pan ru' u 'ab; xu bij che: —Cwaj —xu bij—. ¡Chel ni yobil 'o chawe! —xcha. 42Are xu bij ire ile, juntir xel i yobil che; xcanaj canok chom chic u ch'acul. 43Te'uri i Jesus xu 'ijla bic; lic xu pixbaj y xu bij che: 44—Chatape', mi jun ma lapla che wach in 'anom chawe; xui-ri, ja c'utu awib che i sacerdóte, c'utbal-re che chi n-ta chic i yobil lépra chawe. Cha jacha can a sipon che, chi cu sujuj chuwach i Dios pacha u bim can i mam Moises ujer. Queje ile caquetamaj i winak chi utzirnak chic i c'ax chawe —xu bij i Jesus che. 45Xui-ri, i achi, are xa 'ec xoc chu bixquil chique conojel i winak wach i 'antal che; lic xu paxsaj u tzijol. Rumal ile, lic xe q'uiar i winak ru' i Jesus, xa ipa xa 'e wi. Rumal-i, ire n-xoc ta chic mer pa tak tinimit, xui xcanaj can pa tak jyub tz'inilic. Xui-ri, c'a je q'ui ni winak xe upon ru' xa bi chi tinimital.
SAN MARCOS Array